http://www.thaigov.go.th

วันนี้ (7 สิงหาคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์

ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติการอุดมศึกษา พ.ศ. ....

2. เรื่อง ร่างพระราชบัญญัติป่าไม้ (ฉบับที่ ..) พ.ศ. ....

3. เรื่อง ร่างพระราชกฤษฎีกากำหนดบริเวณที่ดินป่าคลองแม่รำพึง ป่ากลางอ่าว

และเกาะทะลุ เกาะสิงข์ เกาะสังข์ และพื้นที่รอบเกาะ ในท้องที่ตำบลแม่รำพึง อำเภอบางสะพาน และตำบลทรายทอง อำเภอบางสะพานน้อย

จังหวัดประจวบคีรีขันธ์ ให้เป็นอุทยานแห่งชาติ พ.ศ. .... (อุทยานแห่งชาติ

อ่าวสยาม)

|  |
| --- |
| **เศรษฐกิจ- สังคม** |

4. เรื่อง ขออนุมัติกู้เงินเพื่อปรับโครงสร้างหนี้ที่จะครบกำหนดในปีงบประมาณ พ.ศ. 2562 ขององค์การขนส่งมวลชนกรุงเทพ

5. เรื่อง ขออนุมัติวงเงินงบประมาณและเปลี่ยนแปลงรายการสายทางเข้าท่าอากาศยาน

อู่ตะเภา – ท่าเรือจุกเสม็ดจังหวัดชลบุรี รวมทั้งยกเว้นการดำเนินการตามมติ คณะรัฐมนตรีเมื่อวันที่ 10 กุมภาพันธ์ 2552 เรื่อง การปรับปรุงแก้ไขมติ คณะรัฐมนตรีเกี่ยวกับหลักเกณฑ์การก่อหนี้ผูกพันข้ามปีงบประมาณ ข้อ 1.6

ของกรมทางหลวง

6. เรื่อง หลักเกณฑ์การจ่ายเงินค่าเช่าบ้านของพนักงานสำนักงานธนานุเคราะห์

7. เรื่อง ขอขยายเวลาการดำเนินงานโครงการส่งเสริมการปลูกพืชหลากหลาย ฤดูนาปรัง

ปี 2561 และโครงการขยายการส่งเสริมการปลูกพืชหลากหลาย ฤดูนาปรัง

ปี 2561

8. เรื่อง ขอความเห็นชอบในหลักการเพิกถอนพื้นที่อุทยานแห่งชาติเพื่อก่อสร้างโครงการ ของกระทรวงเกษตรและสหกรณ์ (กรมชลประทาน) รวม 4 โครงการ

9. เรื่อง ขอผ่อนผันการใช้ประโยชน์พื้นที่ลุ่มน้ำชั้นที่ 1 เพื่อทำเหมืองแร่ ของบริษัท ปูนซีเมนต์เอเชีย จำกัด (มหาชน) บริษัท ภูมิใจไทยซีเมนต์ จำกัด และ

บริษัท น่ำเฮงศิลา จำกัด ที่จังหวัดสระบุรี

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 7 สิงหาคม 2561)

ด้วยการสแกน QR Code



|  |
| --- |
| **ต่างประเทศ** |

10. เรื่อง การขอความเห็นชอบต่อพิธีสาร (ฉบับที่สอง) แก้ไขบันทึกความเข้าใจว่าด้วยการ ก่อตั้งมูลนิธิอาเซียน

11. เรื่อง การจัดทำปฏิญญาแสดงเจตจำนงการดำเนินความร่วมมือด้านวัฒนธรรมระหว่าง กระทรวงวัฒนธรรมแห่งราชอาณาจักรไทยกับกระทรวงวัฒนธรรมและ

การท่องเที่ยวแห่งสาธารณรัฐตุรกีว่าด้วยปีแห่งวัฒนธรรมไทย – ตุรกี พ.ศ. 2561

12. เรื่อง ขออนุมัติร่างเอกสารสำหรับการประชุมคณะกรรมาธิการร่วมว่าด้วยความร่วมมือ ทวิภาคีไทย – เมียนมา ครั้งที่ 9

13. เรื่อง ขอความเห็นชอบต่อร่างปฏิญญาของการประชุมระดับรัฐมนตรี ครั้งที่ 7 ของ กระบวนการบาหลีว่าด้วยการลักลอบขนคน การค้ามนุษย์ และอาชญากรรม

ข้ามชาติที่เกี่ยวข้อง

|  |
| --- |
| **แต่งตั้ง** |

14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)

16. เรื่อง การแต่งตั้งกรรมการผู้ทรงคุณวุฒิในคณะกรรมการบริหารสถาบันเทคโนโลยี ป้องกันประเทศ เพื่อดำรงตำแหน่งแทนผู้ซึ่งพ้นจากตำแหน่งก่อนวาระ

17. เรื่อง การแต่งตั้งกรรมการผู้ทรงคุณวุฒิในคณะกรรมการบริหารศูนย์ความเป็นเลิศ

ด้านชีววิทยาศาสตร์

18. เรื่อง การแต่งตั้งข้าราชการเพื่อแต่งตั้งให้ดำรงตำแหน่งปลัดกระทรวงพลังงาน

19. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติการอุดมศึกษา พ.ศ. ....**

คณะรัฐมนตรีมีมติเห็นชอบและรับทราบดังนี้

1. ให้สำนักงานคณะกรรมการกฤษฎีการับร่างพระราชบัญญัติการอุดมศึกษา พ.ศ. .... ที่กระทรวงศึกษาธิการเสนอ ไปตรวจพิจารณาพร้อมกับร่างพระราชบัญญัติปรับปรุงกระทรวง ทบวง กรม (ฉบับที่ ..) พ.ศ. .... ที่สำนักงาน ก.พ.ร. เสนอ ซึ่งอยู่ระหว่างการตรวจพิจารณาของสำนักงานคณะกรรมการกฤษฎีกา แล้วเสนอคณะรัฐมนตรีพิจารณาอีกครั้งหนึ่ง

2. ให้กระทรวงศึกษาธิการเร่งรัดเสนอเรื่อง การจัดตั้งกองทุนเพื่อพัฒนาการอุดมศึกษา ต่อคณะกรรมการนโยบายการบริหารทุนหมุนเวียนตามนัยมาตรา 14 แห่งพระราชบัญญัติการบริหารทุนหมุนเวียน พ.ศ. 2558 และเสนอเรื่อง กองทุนเพื่อพัฒนาการอุดมศึกษาไม่ต้องนำเงินและทรัพย์สินของกองทุนส่งคลัง ต่อกระทรวงการคลัง ตามนัยมาตรา 25 แห่งพระราชบัญญัติวินัยการเงินการคลังของรัฐ พ.ศ. 2561 แล้วแจ้งผลการพิจารณาดังกล่าวไปเพื่อประกอบการตรวจพิจารณาของสำนักงานคณะกรรมการกฤษฎีกาต่อไป

3. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองซึ่งต้องออกตามร่างพระราชบัญญัติดังกล่าว ตามที่กระทรวงศึกษาธิการเสนอ

**สาระสำคัญของร่างพระราชบัญญัติ**

เป็นการกำหนดหลักการสำคัญของการจัดการการอุดมศึกษาให้มีความเป็นอิสระ มีเสรีภาพ ทางวิชาการ และมีหลักธรรมาภิบาล กำหนดหน้าที่ของสถาบันอุดมศึกษาในการจัดการศึกษา การวิจัยและการสร้างนวัตกรรม การบริการวิชาการแก่สังคม และการทำนุบำรุงศิลปวัฒนธรรม รวมทั้งกำหนดให้มีคณะกรรมการ การอุดมศึกษาเพื่อทำหน้าที่พิจารณาเสนอนโยบายและแผนการอุดมศึกษา ตลอดจนกำหนดให้มีกองทุน เพื่อพัฒนาการอุดมศึกษา โดยมีวัตถุประสงค์เพื่อใช้เป็นทุนหมุนเวียนสำหรับสนับสนุนการพัฒนาคุณภาพและมาตรฐานการจัดการศึกษาในระดับอุดมศึกษา

**2. เรื่อง ร่างพระราชบัญญัติป่าไม้ (ฉบับที่ ..) พ.ศ. ....**

คณะรัฐมนตรีมีมติอนุมัติและรับทราบ ดังนี้

1. อนุมัติหลักการร่างพระราชบัญญัติป่าไม้ (ฉบับที่ ..) พ.ศ. .... ตามที่กระทรวงทรัพยากรธรรมชาติและสิ่งแวดล้อมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่กระทรวงทรัพยากรธรรมชาติและสิ่งแวดล้อมเสนอ

3. ให้กระทรวงทรัพยากรธรรมชาติและสิ่งแวดล้อมรับความเห็นของสำนักเลขาธิการคณะรัฐมนตรีไปพิจารณาดำเนินการต่อไป

**สาระสำคัญของร่างพระราชบัญญัติ**

1. กำหนดให้ไม้ทุกชนิดที่ขึ้นหรือปลูกขึ้นในที่ดินที่มีกรรมสิทธิ์หรือสิทธิครอบครองตามประมวลกฎหมายที่ดิน ไม่เป็นไม้หวงห้าม สำหรับไม้ที่ขึ้นในป่าชนิดใด จะให้เป็นไม้หวงห้ามประเภทใด ให้กำหนดโดย พระราชกฤษฎีกา

2. กำหนดให้ภายใต้บังคับแห่งประมวลกฎหมายแพ่งและพาณิชย์ ผู้ใดประสงค์จะให้ออกหนังสือรับรองไม้ที่ขึ้นหรือปลูกขึ้นในที่ดินที่มีกรรมสิทธิ์หรือสิทธิครอบครองตามประมวลกฎหมายที่ดิน รวมทั้ง การออกหนังสือรับรองไม้ ผลิตภัณฑ์ไม้ฯ เพื่อส่งออกไปนอกราชอาณาจักร ให้ยื่นคำขอต่อพนักงานเจ้าหน้าที่

**3. เรื่อง ร่างพระราชกฤษฎีกากำหนดบริเวณที่ดินป่าคลองแม่รำพึง ป่ากลางอ่าว และเกาะทะลุ เกาะสิงข์ เกาะสังข์ และพื้นที่รอบเกาะ ในท้องที่ตำบลแม่รำพึง อำเภอบางสะพาน และตำบลทรายทอง อำเภอบางสะพานน้อย จังหวัดประจวบคีรีขันธ์ ให้เป็นอุทยานแห่งชาติ พ.ศ. .... (อุทยานแห่งชาติอ่าวสยาม)**

คณะรัฐมนตรีมีมติอนุมัติหลักการร่างพระราชกฤษฎีกากำหนดบริเวณที่ดินป่าคลองแม่รำพึง ป่ากลางอ่าว และเกาะทะลุ เกาะสิงข์ เกาะสังข์ และพื้นที่รอบเกาะ ในท้องที่ตำบลแม่รำพึง อำเภอบางสะพาน และตำบลทรายทอง อำเภอบางสะพานน้อย จังหวัดประจวบคีรีขันธ์ ให้เป็นอุทยานแห่งชาติ พ.ศ. .... (อุทยานแห่งชาติอ่าวสยาม) ตามที่กระทรวงทรัพยากรธรรมชาติและสิ่งแวดล้อมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของเรื่อง**

ร่างพระราชกฤษฎีกาฯ เป็นการกำหนดบริเวณที่ดินป่าคลองแม่รำพึง ป่ากลางอ่าว และเกาะทะลุ เกาะสิงข์ เกาะสังข์ และพื้นที่รอบเกาะ ในท้องที่ตำบลแม่รำพึง อำเภอบางสะพาน และตำบลทรายทอง อำเภอบางสะพานน้อย จังหวัดประจวบคีรีขันธ์ ให้เป็นอุทยานแห่งชาติ เนื่องจากบริเวณที่ดินดังกล่าวประกอบด้วยทรัพยากรธรรมชาติที่มีความสำคัญและมีค่า มีระบบนิเวศที่หลากหลาย ทั้งป่าดิบชื้น ป่าดิบแล้ง ป่าเบญจพรรณ ป่าพรุ ป่าชายเลน ป่าชายหาด แนวปะการังน้ำตื้นและน้ำลึก รวมทั้งมีพันธุ์ไม้ที่สำคัญ ได้แก่ ไม้ยางนาที่มีลำต้นขนาดใหญ่ มากกว่า 6,000 ต้น เนื้อที่ประมาณ 1,200 ไร่ ซึ่งมีความโดดเด่นเป็นทรัพยากรธรรมชาติที่สำคัญ สมควรสงวนไว้ให้คงอยู่ในสภาพธรรมชาติเดิม ด้วยการกำหนดให้บริเวณที่ดินดังกล่าวเป็นอุทยานแห่งชาติ เนื้อที่ประมาณ 19,960 ไร่ ซึ่งได้ปรับแก้แนวเขตอุทยานแห่งชาติอ่าวสยาม โดยกันพื้นที่สำหรับการเดินเรือในการทำประมงพื้นบ้านและกันพื้นที่บริเวณป่าสงวนแห่งชาติป่าคลองแม่รำพึง ในท้องที่ตำบลแม่รำพึง อำเภอบางสะพาน จังหวัดประจวบคีรีขันธ์ ให้กรมอุทกศาสตร์ กองทัพเรือ เพื่อการพัฒนาด้านเศรษฐกิจและความมั่นคงของประเทศด้วยแล้ว

|  |
| --- |
| **เศรษฐกิจ- สังคม** |

**4. เรื่อง ขออนุมัติกู้เงินเพื่อปรับโครงสร้างหนี้ที่จะครบกำหนดในปีงบประมาณ พ.ศ. 2562 ขององค์การขนส่งมวลชนกรุงเทพ**

คณะรัฐมนตรีมีมติอนุมัติ ดังนี้

1. อนุมัติให้องค์การขนส่งมวลชนกรุงเทพกู้เงินเพื่อปรับโครงสร้างหนี้ที่จะครบกำหนดในปีงบประมาณ พ.ศ. 2562 ขององค์การขนส่งมวลชนกรุงเทพ จำนวน 15,374.978 ล้านบาท (ปรับโครงสร้างหนี้โดยการไถ่ถอนพันธบัตรและชำระคืนต้นเงินกู้) และให้กระทรวงการคลังเป็นผู้ค้ำประกันเงินกู้ รวมทั้งพิจารณาวิธีการกู้เงิน เงื่อนไขและรายละเอียดต่าง ๆ ในการกู้เงินตามที่กระทรวงคมนาคมเสนอ โดยให้องค์การขนส่งมวลชนกรุงเทพดำเนินการกู้เงินได้เมื่อแผนการบริหารหนี้สาธารณะ ประจำปีงบประมาณ 2562 ได้รับอนุมัติจากคณะรัฐมนตรี และได้บรรจุวงเงินกู้ขององค์การขนส่งมวลชนกรุงเทพที่เสนอในครั้งนี้ไว้ด้วยแล้ว ทั้งนี้ ให้กระทรวงคมนาคมและ องค์การขนส่งมวลชนกรุงเทพรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติ (หนังสือสำนักงานคณะกรรมการพัฒนาการเศรษฐกิจและสังคมแห่งชาติ ด่วนที่สุด ที่ นร 1115/4366 ลงวันที่ 17 กรกฎาคม 2561) และสำนักงบประมาณ (หนังสือสำนักงบประมาณ ด่วนที่สุด ที่ นร 0720/13549 ลงวันที่ 20 มิถุนายน 2561) ไปพิจารณาดำเนินการในส่วนที่เกี่ยวข้องต่อไปด้วย

2. มอบหมายให้กระทรวงคมนาคมเป็นหน่วยงานหลักร่วมกับสำนักงบประมาณ สำนักงานคณะกรรมการพัฒนาการเศรษฐกิจและสังคมแห่งชาติ และกระทรวงการคลังพิจารณาปรับปรุงแผนฟื้นฟูองค์การขนส่งมวลชนกรุงเทพให้ครอบคลุมถึงแผนการบริหารหนี้ในภาพรวม ซึ่งรวมถึงแนวทางปรับปรุงการบริหารจัดการและบริการขนส่งมวลชน และมาตรการในการบริหารจัดการหนี้ขององค์การขนส่งมวลชนกรุงเทพโดยเร็ว เพื่อลดภาระค่าใช้จ่ายในการดำเนินงาน เพิ่มรายได้จากการให้บริการ ลดภาระหนี้สินที่สะสมมาอย่างต่อเนื่องทุกปี และให้กระทรวงคมนาคมนำแผนดังกล่าวเสนอต่อคณะกรรมการนโยบายรัฐวิสาหกิจพิจารณาโดยเร็วตามนัย มติคณะรัฐมนตรีเมื่อวันที่ 12 กันยายน 2560 (เรื่อง แผนการบริหารหนี้สาธารณะ ประจำปีงบประมาณ 2561)

**5. เรื่อง ขออนุมัติวงเงินงบประมาณและเปลี่ยนแปลงรายการสายทางเข้าท่าอากาศยานอู่ตะเภา – ท่าเรือจุกเสม็ดจังหวัดชลบุรี รวมทั้งยกเว้นการดำเนินการตามมติคณะรัฐมนตรีเมื่อวันที่ 10 กุมภาพันธ์ 2552 เรื่อง การปรับปรุงแก้ไขมติคณะรัฐมนตรีเกี่ยวกับหลักเกณฑ์การก่อหนี้ผูกพันข้ามปีงบประมาณ ข้อ 1.6 ของกรมทางหลวง**

คณะรัฐมนตรีมีมติอนุมัติตามที่กระทรวงคมนาคม (คค.) เสนอ ดังนี้

1. อนุมัติเพิ่มวงเงินงบประมาณและเปลี่ยนรายการภายใต้แผนงานบูรณาการพัฒนาระเบียงเศรษฐกิจภาคตะวันออก โครงการพัฒนาทางหลวงรองรับระเบียงเศรษฐกิจภาคตะวันออก งบลงทุน ค่าที่ดินและสิ่งก่อสร้าง จากรายการสายทางเข้าท่าอากาศยานอู่ตะเภา – ท่าเรือจุกเสม็ด จังหวัดชลบุรี ระยะทาง 7.763 กิโลเมตร วงเงิน 632 ล้านบาท มาดำเนินรายการค่าก่อสร้างและค่ารื้อย้ายสาธารณูปโภค รวมวงเงิน 811.95 ล้านบาท (เพิ่มขึ้นจากวงเงินเดิมที่คณะรัฐมนตรีได้อนุมัติไว้แล้ว จำนวน 179.95 ล้านบาท)

2. อนุมัติยกเว้นการดำเนินการตามมติคณะรัฐมนตรีเมื่อวันที่ 10 กุมภาพันธ์ 2552 เรื่อง การปรับปรุงแก้ไขมติคณะรัฐมนตรีเกี่ยวกับหลักเกณฑ์การก่อหนี้ผูกพันข้ามปีงบประมาณ ข้อ 1.6 ที่กำหนดให้รายจ่ายลงทุนที่จะขออนุมัติผูกพันข้ามปีงบประมาณทุกรายการต้องได้รับการจัดสรรงบประมาณแผ่นดินในปีแรก เป็นจำนวนเงินไม่ต่ำกว่าร้อยละ 20 ของวงเงินรายจ่ายส่วนที่เป็นเงินงบประมาณทั้งสิ้นของรายจ่ายลงทุนนั้น ๆ โดยไม่รวมวงเงินเผื่อเหลือเผื่อขาด

โดยให้กระทรวงคมนาคมรับความเห็นของกระทรวงการคลังและสำนักงบประมาณไปพิจารณาดำเนินการในส่วนที่เกี่ยวข้องต่อไปด้วย ทั้งนี้ ในการริเริ่มแผนงาน/โครงการต่าง ๆ ในอนาคต ขอให้ กระทรวงคมนาคมดำเนินการตามมติคณะรัฐมนตรีเมื่อวันที่ 21 มีนาคม 2560 (เรื่อง การพิจารณาและตรวจสอบความพร้อมในการดำเนินการตามแผนงาน/โครงการของส่วนราชการและการตรวจสอบข้อมูลผู้ละทิ้งงานราชการ) อย่างเคร่งครัดต่อไปด้วย

**6.เรื่อง หลักเกณฑ์การจ่ายเงินค่าเช่าบ้านของพนักงานสำนักงานธนานุเคราะห์**

คณะรัฐมนตรีมีมติเห็นชอบดังนี้

1. เห็นชอบหลักเกณฑ์การจ่ายเงินค่าเช่าบ้านของพนักงานสำนักงานธนานุเคราะห์ ตามที่ กระทรวงการพัฒนาสังคมและความมั่นคงของมนุษย์ (พม.) เสนอ และให้ พม. (สำนักงานธนานุเคราะห์) รับความเห็นของกระทรวงการคลังไปดำเนินการต่อไปด้วย

2. ให้กระทรวงการคลังเร่งดำเนินการเกี่ยวกับการปรับปรุงแนวทางการกำหนดหลักเกณฑ์การจ่ายค่าตอบแทนและสวัสดิการของพนักงานรัฐวิสาหกิจทั้งระบบ และนำเสนอคณะกรรมการนโยบายรัฐวิสาหกิจพิจารณาก่อนนำเสนอคณะรัฐมนตรีต่อไป ตามมติคณะรัฐมนตรีเมื่อวันที่ 7 มีนาคม 2560 (เรื่อง การปรับปรุงค่าตอบแทน ระบบจูงใจและสวัสดิการต่าง ๆ ของรัฐวิสาหกิจในภาพรวม)

**สาระสำคัญของเรื่อง**

พม. รายงานว่า

1. สำนักงานธนานุเคราะห์เป็นรัฐวิสาหกิจในสังกัดกรมพัฒนาสังคมและสวัสดิการ ดำเนินกิจการ โรงรับจำนำใช้ชื่อว่า สถานธนานุเคราะห์ มีสาขาทั้งในกรุงเทพมหานครและต่างจังหวัด ปัจจุบันมีหลักเกณฑ์ การจ่ายเงินค่าเช่าบ้านให้เฉพาะพนักงานที่ปฏิบัติงานสถานธนานุเคราะห์ที่จังหวัดระยอง (สาขาอำเภอเมือง) เพียงแห่งเดียว ต่อมาได้จัดตั้งสาขาเพิ่มขึ้นในจังหวัดระยองอีก 1 สาขา (สาขาอำเภอปลวกแดง) จังหวัดลำพูน จังหวัดอุดรธานี จังหวัดสุราษฎร์ธานี จังหวัดละ 1 สาขา และกำลังดำเนินการจัดตั้งสาขาใน จังหวัดพิษณุโลก อีก 1 สาขา ซึ่งหลักเกณฑ์การจ่ายเงินค่าเช่าบ้านที่มีไม่ครอบคลุมถึงสถานธนานุเคราะห์ในต่างจังหวัดที่จัดตั้งขึ้นใหม่ ฉะนั้น เพื่อให้เกิดการดูแลที่เท่าเทียมกัน และเป็นขวัญกำลังใจในการปฏิบัติงาน ของพนักงาน คณะกรรมการอำนวยการสำนักงาน ธนานุเคราะห์จึงมีมติให้ปรับปรุงหลักเกณฑ์การจ่ายเงินค่าเช่าบ้านของพนักงานสำนักงานธนานุเคราะห์ให้ใช้บังคับเป็นการทั่วไปกับพนักงานที่ปฏิบัติงานในสถานธนานุเคราะห์นอก เขตกรุงเทพมหานครและปริมณฑล

2. พม. จึงจำเป็นต้องปรับปรุงหลักเกณฑ์การเบิกจ่ายค่าเช่าบ้านให้เป็นสวัสดิการแก่พนักงานที่ไปปฏิบัติงานในต่างจังหวัดห่างไกลบ้านพักของตนเองโดยเท่าเทียมกัน ซึ่งคณะกรรมการอำนวยการสำนักงาน ธนานุเคราะห์ ในการประชุมครั้งที่ 12 เมื่อวันที่ 23 สิงหาคม 2560 เห็นชอบให้ปรับปรุงหลักเกณฑ์การเบิกจ่ายค่าเช่าบ้านเพื่อให้สอดคล้องกับการจัดตั้งสถานธนานุเคราะห์ในภูมิภาคต่าง ๆ และได้นำเสนอต่อคณะกรรมการแรงงานรัฐวิสาหกิจสัมพันธ์เพื่อพิจารณา เมื่อวันที่ 9 เมษายน 2561 โดยที่ประชุมคณะกรรมการแรงงานรัฐวิสาหกิจสัมพันธ์ มีมติเห็นชอบ ดังนี้

2.1 ให้พนักงานที่ได้รับบรรจุแต่งตั้งเป็นพนักงานครั้งแรกในกรุงเทพมหานคร หรือจังหวัดปริมณฑล (ปทุมธานี นนทบุรี สมุทรปราการ สมุทรสาคร และนครปฐม) ที่ได้รับคำสั่งให้ไปปฏิบัติงานในจังหวัดอื่น มีสิทธิเบิกค่าเช่าบ้านได้ตามอัตราที่กำหนด

2.2 ให้พนักงานที่ได้รับบรรจุแต่งตั้งเป็นพนักงานครั้งแรกนอกเขตกรุงเทพมหานคร หรือจังหวัดปริมณฑล (ปทุมธานี นนทบุรี สมุทรปราการ สมุทรสาคร และนครปฐม) ที่ได้รับคำสั่งให้ไปปฏิบัติงาน ในกรุงเทพมหานคร หรือจังหวัดปริมณฑล มีสิทธิเบิกค่าเช่าบ้านได้ตามอัตราที่กำหนด

2.3 ให้พนักงานที่ได้รับบรรจุแต่งตั้งเป็นพนักงานครั้งแรกนอกเขตกรุงเทพมหานคร หรือจังหวัดปริมณฑล (ปทุมธานี นนทบุรี สมุทรปราการ สมุทรสาคร และนครปฐม) ที่ได้รับคำสั่งให้ไปปฏิบัติงาน ในจังหวัดอื่นซึ่งไม่ใช่จังหวัดที่ได้รับบรรจุแต่งตั้งครั้งแรกมีสิทธิเบิกค่าเช่าบ้านได้ตามอัตราที่กำหนด

2.4 กำหนดอัตราค่าเช่าบ้าน ดังนี้

|  |  |
| --- | --- |
| **ตำแหน่ง**  (ตามโครงสร้างการแบ่งส่วนงาน) | **อัตราค่าเช่าบ้าน**  **บาท/เดือน** |
| **พนักงาน อันดับ 1-3**  พนักงานดูแลและรักษาอาคารสถานที่ พนักงานธุรการ พนักงานบันทึกข้อมูล พนักงานการเงินและบัญชี พนักงานขับรถยนต์ พนักงานพัสดุ พนักงานช่างโยธา ผู้ช่วยพนักงานเก็บรักษาของ ผู้ช่วยสมุห์บัญชี พนักงานประมวลข้อมูล | 2,500 |
| **พนักงาน อันดับ 4**  พนักงานตรวจสอบภายใน นิติกร นักบริหารทรัพยากรบุคคล นักพัฒนาทรัพยากรบุคคล พนักงานบริหารทั่วไป นักวิชาการเงินและบัญชี พนักงานประมูลทรัพย์ นักวิชาการพัสดุ นายช่าง นักวิเคราะห์ข้อมูลคอมพิวเตอร์ นักวิเคราะห์และวางแผน นักการตลาดและประชาสัมพันธ์ นักบริหารความเสี่ยงและควบคุมภายใน สมุห์บัญชี | 3,000 |
| **พนักงาน อันดับ 5-6**  ผู้ช่วยผู้จัดการ พนักงานเก็บรักษาของ ผู้ตรวจสอบภายใน หัวหน้างาน | 3,500 |
| **พนักงาน อันดับ 7-9**  ผู้จัดการ ผู้เชี่ยวชาญด้านธุรกิจรับจำนำ ผู้ตรวจสอบภายในอาวุโส หัวหน้าฝ่าย ผู้จัดการอาวุโส หัวหน้าผู้ตรวจสอบภายใน รองผู้อำนวยการ | 4,000 |

2.5 ให้หลักเกณฑ์นี้มีผลตั้งแต่วันที่คณะรัฐมนตรีให้ความเห็นชอบ

**7. เรื่อง ขอขยายเวลาการดำเนินงานโครงการส่งเสริมการปลูกพืชหลากหลาย ฤดูนาปรัง ปี 2561 และโครงการขยายการส่งเสริมการปลูกพืชหลากหลาย ฤดูนาปรัง ปี 2561**

คณะรัฐมนตรีมีมติเห็นชอบการขอขยายระยะเวลาการดำเนินโครงการส่งเสริมการปลูกพืชหลากหลาย ฤดูนาปรัง ปี 2561 และโครงการขยายการส่งเสริมการปลูกพืชหลากหลาย ฤดูนาปรัง ปี 2561 จากสิ้นสุดเดือนมิถุนายน 2561 เป็นสิ้นสุดในวันทำการสุดท้ายของเดือนกันยายน 2561 ตามที่กระทรวงเกษตรและสหกรณ์เสนอ โดยให้กระทรวงเกษตรและสหกรณ์กำกับดูแลการจ่ายเงินอุดหนุนให้แล้วเสร็จภายในเดือนกันยายน 2561 และในการดำเนินโครงการตามนโยบายของรัฐบาลในระยะต่อไป ให้กระทรวงเกษตรและสหกรณ์ประสานหน่วยงานที่เกี่ยวข้องอย่างใกล้ชิด เพื่อให้การดำเนินการเป็นไปตามแผนที่กำหนดไว้

**8. เรื่อง ขอความเห็นชอบในหลักการเพิกถอนพื้นที่อุทยานแห่งชาติเพื่อก่อสร้างโครงการของกระทรวงเกษตรและสหกรณ์ (กรมชลประทาน) รวม 4 โครงการ**

คณะรัฐมนตรีมีมติเห็นชอบในหลักการเพิกถอนพื้นที่อุทยานแห่งชาติ เพื่อก่อสร้างโครงการของกระทรวงเกษตรและสหกรณ์ (กรมชลประทาน) รวม 4 โครงการตามที่กระทรวงเกษตรและสหกรณ์ (กษ.) เสนอ ดังนี้

1. เพิกถอนพื้นที่อุทยานแห่งชาติน้ำตกพลิ้ว บางส่วน เนื้อที่ประมาณ 85 – 2 – 06.4 ไร่ เพื่อก่อสร้างโครงการอ่างเก็บน้ำคลองขลุง จังหวัดจันทบุรี

2. เพิกถอนพื้นที่อุทยานแห่งชาติแก่งกระจาน บางส่วน เนื้อที่ประมาณ 49 ไร่ เพื่อก่อสร้าง โครงการอ่างเก็บน้ำบ้านป่าละอู อันเนื่องมาจากพระราชดำริ จังหวัดประจวบคีรีขันธ์

3. เพิกถอนพื้นที่อุทยานแห่งชาติศรีลานนา บางส่วน เนื้อที่ประมาณ 229 ไร่ เพื่อก่อสร้าง โครงการเพิ่มปริมาณน้ำในอ่างเก็บน้ำเขื่อนแม่กวงอุดมธารา จังหวัดเชียงใหม่

4. เพิกถอนพื้นที่อุทยานแห่งชาติดอยภูนาง บางส่วน เนื้อที่ประมาณ 1,380 ไร่ เพื่อก่อสร้างโครงการอ่างเก็บน้ำน้ำปี้ อันเนื่องมาจากพระราชดำริ จังหวัดพะเยา

โดยให้กระทรวงเกษตรและสหกรณ์ดำเนินการตามขั้นตอนของกฎหมาย มติคณะรัฐมนตรี ที่เกี่ยวข้อง และความเห็นของกระทรวงทรัพยากรธรรมชาติและสิ่งแวดล้อมอย่างเคร่งครัดต่อไป ทั้งนี้ ให้เร่ง การดำเนินโครงการดังกล่าวให้เป็นไปตามระยะเวลาที่กำหนดไว้ด้วย

ทั้งนี้ โครงการอ่างเก็บน้ำของกระทรวงเกษตรและสหกรณ์ (กรมชลประทาน) ทั้ง 4 โครงการ เป็นโครงการที่คณะรัฐมนตรีเคยมีมติอนุมัติหลักการโครงการแล้ว และสอดคล้องกับแผนยุทธศาสตร์การบริหารจัดการทรัพยากรน้ำ (ปี พ.ศ. 2558 – 2569) ในยุทธศาสตร์ที่ 2 การสร้างความมั่นคงของน้ำภาคการผลิต (เกษตรและอุตสาหกรรม) และยุทธศาสตร์ที่ 3 การจัดการน้ำท่วมและอุทกภัย โดยจะสามารถเพิ่มการกักเก็บน้ำได้ จำนวน 105.17 ล้านลูกบาศก์เมตร และสามารถเพิ่มปริมาณน้ำต้นทุนได้ ประมาณปีละ 160 ล้านลูกบาศก์เมตร

อย่างไรก็ตาม พื้นที่ดำเนินโครงการบางส่วนเป็นพื้นที่อุทยานแห่งชาติ กระทรวงเกษตรและสหกรณ์ จึงเสนอคณะรัฐมนตรีพิจารณาให้ความเห็นชอบในหลักการเพิกถอนพื้นที่อุทยานแห่งชาติเพื่อก่อสร้างโครงการ ทั้ง 4 โครงการ ตามมติคณะรัฐมนตรีเมื่อวันที่ 22 สิงหาคม 2532 โดยคณะกรรมการอุทยานแห่งชาติ และ กรมอุทยานแห่งชาติ สัตว์ป่า และพันธุ์พืช ได้เห็นชอบด้วยแล้ว

**9. เรื่อง ขอผ่อนผันการใช้ประโยชน์พื้นที่ลุ่มน้ำชั้นที่ 1 เพื่อทำเหมืองแร่ ของบริษัท ปูนซีเมนต์เอเชีย จำกัด (มหาชน) บริษัท ภูมิใจไทยซีเมนต์ จำกัด และบริษัท น่ำเฮงศิลา จำกัด ที่จังหวัดสระบุรี**

คณะรัฐมนตรีมีมติอนุมัติตามที่กระทรวงอุตสาหกรรม (อก.) เสนอดังนี้

1. **อนุมัติผ่อนผันให้บริษัท ปูนซีเมนต์เอเชีย จำกัด (มหาชน) ใช้ประโยชน์พื้นที่ลุ่มน้ำชั้นที่ 1**

**เอ และ 1 เอเอ็ม** เพื่อทำเหมืองแร่ ตามคำขอประทานบัตรที่ 23-27/2553 เพื่อจัดตั้งสถานที่ เพื่อการเก็บขังน้ำขุ่นข้นหรือมูลดินทรายนอกเขตเหมืองแร่ตามคำขอที่ 1/2553 และเพื่อปลูกสร้างอาคารเกี่ยวกับการทำเหมืองแร่หรือจัดตั้งสถานที่เพื่อการแต่งแร่นอกเขตเหมืองแร่ ตามคำขอที่ 2/2554 จำนวน 5 แปลง ตามมติคณะรัฐมนตรีเมื่อวันที่ 15 พฤษภาคม 2533 วันที่ 21 กุมภาพันธ์ 2538 และวันที่ 6 กุมภาพันธ์ 2544

1. **อนุมัติผ่อนผันให้บริษัท ภูมิใจไทยซีเมนต์ จำกัด ใช้ประโยชน์พื้นที่ลุ่มน้ำชั้นที่ 1 เอเอ็ม** เพื่อ

ทำเหมืองแร่หินอุตสาหกรรมชนิดหินปูน (เพื่ออุตสาหกรรมปูนซีเมนต์) ตามคำขอประทานบัตรที่ 20-24/2554 จำนวน 5 แปลง ตามมติคณะรัฐมนตรี เมื่อวันที่ 21 กุมภาพันธ์ 2538 และวันที่ 6 กุมภาพันธ์ 2544

1. **อนุมัติผ่อนผันให้บริษัท น่ำเฮงศิลา จำกัด ใช้ประโยชน์พื้นที่ลุ่มน้ำชั้นที่ 1 บี** เพื่อต่ออายุ

ประทานบัตรทำเหมืองแร่หินอุตสาหกรรมชนิดหินปูน (เพื่ออุตสาหกรรมก่อสร้าง) ตามคำขอประทานบัตรที่ 1/2550 4/2550 และที่ 5/2550 จำนวน 3 แปลง ตามมติคณะรัฐมนตรีเมื่อวันที่ 21 กุมภาพันธ์ 2538

ทั้งนี้ ให้กระทรวงอุตสาหกรรม (กรมอุตสาหกรรมพื้นฐานและการเหมืองแร่) และหน่วยงานที่

เกี่ยวข้องรับความเห็นของกระทรวงคมนาคม กระทรวงทรัพยากรธรรมชาติและสิ่งแวดล้อม สำนักงานทรัพยากรน้ำแห่งชาติในฐานะฝ่ายเลขานุการคณะกรรมการทรัพยากรน้ำแห่งชาติ และคณะกรรมการสิ่งแวดล้อมแห่งชาติไปดำเนินการในส่วนที่เกี่ยวข้องต่อไป และ ให้กระทรวงอุตสาหกรรม (กรมอุตสาหกรรมพื้นฐานและการเหมืองแร่) กำกับให้บริษัท ปูนซีเมนต์เอเชีย จำกัด (มหาชน) บริษัท ภูมิใจไทยซีเมนต์ จำกัด และบริษัท น่ำเฮงศิลา จำกัด ดำเนินการให้เป็นไปอย่างถูกต้อง ครบถ้วน ตามขั้นตอนของกฎหมายและระเบียบที่เกี่ยวข้องต่อไปด้วย

|  |
| --- |
| **ต่างประเทศ** |

**10. เรื่อง การขอความเห็นชอบต่อพิธีสาร (ฉบับที่สอง) แก้ไขบันทึกความเข้าใจว่าด้วยการก่อตั้งมูลนิธิอาเซียน**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างพิธีสาร (ฉบับที่สอง) แก้ไขบันทึกความเข้าใจว่าด้วยการก่อตั้งมูลนิธิอาเซียน (The Second Protocol Amending the Revised Memorandum of Understanding on the Establishment of the ASEAN Foundation) โดยหากมีความจำเป็นต้องแก้ไขเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก และหลังจากนั้นให้รายงานผล เพื่อคณะรัฐมนตรีทราบต่อไป พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย

2. อนุมัติให้เอกอัครราชทูตผู้แทนถาวรไทยประจำอาเซียน ณ กรุงจาการ์ตา เป็นผู้ร่วมลงนามในพิธีสาร (ฉบับที่สอง) ฯ แทนรัฐมนตรีว่าการกระทรวงการต่างประเทศ

3. อนุมัติให้ กต. จัดทำหนังสือมอบอำนาจเต็ม (Full Powers) ให้แก่ เอกอัครราชทูตผู้แทนถาวรไทยประจำอาเซียน ณ กรุงจาการ์ตา ร่วมลงนามในพิธีสารฯ แทนรัฐมนตรีว่าการกระทรวงการต่างประเทศ

**สาระสำคัญของร่างพิธีสาร (ฉบับที่สอง) แก้ไขบันทึกความเข้าใจว่าด้วยการก่อตั้งมูลนิธิอาเซียน (The Second Protocol Amending the Revised Memorandum of Understanding on the Establishment of the ASEAN Foundation)** เป็นการแก้ไขคุณสมบัติและการแต่งตั้งผู้ดำรงตำแหน่งผู้อำนวยการบริหาร (Executive Director) ของมูลนิธิฯ จากที่ได้ให้ความเห็นชอบไว้เดิม คือ ผู้อำนวยการบริหารของมูลนิธิฯ มีวาระการดำรงตำแหน่ง 3 ปี และไม่สามารถกลับมาดำรงตำแหน่งได้อีก โดยกำหนดใหม่เป็น สามารถดำรงตำแหน่งได้วาระละ 3 ปี และสามารถดำรงตำแหน่งต่อเนื่องได้ 2 วาระเท่านั้น (รวม 6 ปี) ทั้งนี้ จะมีการลงนามใน พิธีสาร (ฉบับที่สอง) ฯ ในโอกาสแรกที่ประเทศสมาชิกอาเซียนแต่ละประเทศดำเนินขั้นตอนภายในเสร็จสิ้น โดย ไม่เกินเดือนสิงหาคม 2561

**11. เรื่อง การจัดทำปฏิญญาแสดงเจตจำนงการดำเนินความร่วมมือด้านวัฒนธรรมระหว่างกระทรวงวัฒนธรรมแห่งราชอาณาจักรไทยกับกระทรวงวัฒนธรรมและการท่องเที่ยวแห่งสาธารณรัฐตุรกีว่าด้วยปีแห่งวัฒนธรรมไทย – ตุรกี พ.ศ. 2561**

คณะรัฐมนตรีมีมติเห็นชอบต่อร่างปฏิญญาแสดงเจตจำนงการดำเนินความร่วมมือด้านวัฒนธรรมระหว่างกระทรวงวัฒนธรรมแห่งราชอาณาจักรไทยกับกระทรวงวัฒนธรรมและการท่องเที่ยวแห่งสาธารณรัฐตุรกี ว่าด้วยปีแห่งวัฒนธรรมไทย – ตุรกี พ.ศ. 2561 และอนุมัติให้รัฐมนตรีว่าการกระทรวงวัฒนธรรมเป็นผู้ลงนามฝ่ายไทยในร่างปฏิญญาฯ ตามที่กระทรวงวัฒนธรรม (วธ.) เสนอ และให้ วธ. รับความเห็นของกระทรวงการต่างประเทศไปพิจารณาดำเนินการต่อไปด้วย

ทั้งนี้ หากมีการปรับเปลี่ยนถ้อยคำของปฏิญญาฯ ดังกล่าว ที่ไม่ส่งผลกระทบต่อสาระสำคัญ หรือไม่ขัดต่อผลประโยชน์ของประเทศไทย ให้ วธ. สามารถดำเนินการได้ โดยไม่ต้องเสนอต่อคณะรัฐมนตรีพิจารณาอีกครั้ง

สำหรับค่าใช้จ่ายในการดำเนินกิจกรรมความร่วมมือด้านวัฒนธรรมระหว่างกระทรวงวัฒนธรรม แห่งราชอาณาจักรไทยกับกระทรวงวัฒนธรรมและการท่องเที่ยวแห่งสาธารณรัฐตุรกีว่าด้วยปีแห่งวัฒนธรรมไทย – ตุรกี พ.ศ. 2561 ให้เป็นไปตามความเห็นของสำนักงบประมาณ

**สาระสำคัญของการจัดทำร่างปฏิญญาฯ** มีวัตถุประสงค์เพื่อกำหนดแนวทางการดำเนินกิจกรรมความร่วมมือและการแลกเปลี่ยนทางวัฒนธรรมระหว่างกระทรวงวัฒนธรรมแห่งราชอาณาจักรไทยกับ กระทรวงวัฒนธรรมและการท่องเที่ยวแห่งสาธารณรัฐตุรกี รวมทั้งเป็นการส่งเสริมและเสริมสร้างความร่วมมือและ การแลกเปลี่ยนทางด้านวัฒนธรรม ซึ่งจะส่งผลให้เกิดความรู้ ความเข้าใจ และความสัมพันธ์อันดีระหว่างประชาชนของทั้งสองประเทศซึ่งจะเป็นโอกาสอันดีในการกำหนดแนวทางการดำเนินกิจกรรมความร่วมมือและแลกเปลี่ยนทางวัฒนธรรมระหว่างกันตลอดปี 2561 อย่างเป็นทางการ บนพื้นฐานต่างตอบแทน เพื่อให้เกิดผลประโยชน์สูงสุดของการดำเนินการเนื่องในโอกาสปีแห่งวัฒนธรรมไทย – ตุรกี ปี 2561 โดยมีเนื้อหาครอบคลุมถึงกิจกรรมที่ทั้งสองฝ่ายอาจพิจารณาจัดร่วมกันทั้งในไทยและตุรกี เช่น ศิลปะการแสดง ดนตรี นาฏศิลป์ การออกแบบ นิทรรศการในหัวข้อต่าง ๆ และกิจกรรมเกี่ยวกับภาพยนตร์ สำหรับประโยชน์ที่ไทยจะได้รับจากการจัดทำปฏิญญาฉบับนี้จะเป็นโอกาสอันดีในการผลักดันความร่วมมือด้านการท่องเที่ยวของไทยกับตุรกีให้เกิดประสิทธิภาพยิ่งขึ้น ซึ่งนอกจากจะเป็นการส่งเสริมภาพลักษณ์ที่ดีของไทยให้เป็นที่รู้จักในตุรกีแล้ว ยังสามารถต่อยอดไปยังความสัมพันธ์ในมิติอื่น ๆ รวมถึงด้านเศรษฐกิจการค้าด้วย ทั้งนี้ จะมีการลงนามในร่างปฏิญญาฯ ภายในเดือนกันยายน 2561

**12. เรื่อง ขออนุมัติร่างเอกสารสำหรับการประชุมคณะกรรมาธิการร่วมว่าด้วยความร่วมมือทวิภาคีไทย – เมียนมา ครั้งที่ 9**

คณะรัฐมนตรีมีมติเห็นชอบร่างบันทึกการประชุมคณะกรรมาธิการร่วมว่าด้วยความร่วมมือทวิภาคีไทย – เมียนมา ครั้งที่ 9 (Agreed Minutes of the 9th Meeting of the Myanmar – Thailand Joint Commission for Bilateral Cooperation – JC) และร่างบันทึกความเข้าใจว่าด้วยโครงการพัฒนาการเพาะเลี้ยงกุ้งในรัฐยะไข่ระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐแห่งสหภาพเมียนมา (Memorandum of Understanding on the Project on the Development of Shrimp Culture in Rakhine State between the Government of the Kingdom of Thailand and the Government of the Republic of the Union of Myanmar) ตามที่กระทรวงการต่างประเทศ (กต.) เสนอ ดังนี้

1. **ร่างบันทึกการประชุมคณะกรรมาธิการร่วมฯ ครั้งที่ 9** 
   1. เห็นชอบต่อร่างบันทึกการประชุมคณะกรรมาธิการร่วมฯ ครั้งที่ 9 (ไม่มีการลงนาม)
   2. หากจำเป็นต้องแก้ไขปรับปรุงร่างบันทึกการประชุมคณะกรรมาธิการร่วมฯ ครั้งที่ 9

โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้กระทรวงการต่างประเทศดำเนินการได้ โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

1. **ร่างบันทึกความเข้าใจว่าด้วยโครงการพัฒนาการเพาะเลี้ยงกุ้งในรัฐยะไข่**
   1. เห็นชอบต่อร่างบันทึกความเข้าใจฯ
   2. หากจำเป็นต้องแก้ไขร่างบันทึกความเข้าใจฯ ให้กระทรวงการต่างประเทศสามารถ

เปลี่ยนแปลงถ้อยคำในส่วนที่ไม่กระทบต่อสาระสำคัญ โดยไม่ต้องเสนอคณะรัฐมนตรีพิจารณาอีก

* 1. มอบหมายให้อธิบดีกรมความร่วมมือระหว่างประเทศ กระทรวงการต่างประเทศ

หรือผู้แทนเป็นผู้ลงนามในร่างบันทึกความเข้าใจฯ

* 1. มอบหมายให้กระทรวงการต่างประเทศจัดทำหนังสือมอบอำนาจเต็ม (Full Powers)

ให้แก่ผู้ลงนามในร่างบันทึกความเข้าใจฯ ตามข้อ 2.3

**สาระสำคัญของเรื่อง**

1. **ร่างบันทึกการประชุมคณะกรรมาธิการร่วมฯ ครั้งที่ 9** 
   1. มีสาระสำคัญเกี่ยวกับประเด็นความร่วมมือทวิภาคีที่ทั้งสองประเทศเห็นพ้องที่จะ

ดำเนินการร่วมกัน รวมทั้งประเด็นที่ทั้งสองฝ่ายจะกำหนดแนวทางแก้ไขและขจัดปัญหาอุปสรรค ตลอดจนพัฒนาและ/หรือผลักดันให้เกิดความก้าวหน้า เพื่อประโยชน์ในการดำเนินความสัมพันธ์ โดยมีประเด็นสำคัญที่จะหยิบยกขึ้นหารือ ดังนี้ (1) ภาพรวมความสัมพันธ์ (2) ด้านการเมืองและความมั่นคง (3) ด้านเศรษฐกิจ (4) ด้านสังคมและวัฒนธรรม (5) ความร่วมมือระดับภูมิภาคและพหุภาคี

* 1. ร่างบันทึกการประชุมคณะกรรมาธิการร่วมฯ มีสาระสำคัญเป็นการรับทราบพัฒนาการ

การดำเนินความสัมพันธ์ระหว่างไทยกับเมียนมาและเป็นการแสดงเจตนารมณ์ของทั้งสองฝ่ายที่จะมุ่งเสริมสร้างและกระชับความสัมพันธ์ด้านต่าง ๆ โดยไม่มีถ้อยคำหรือบริบทที่มุ่งก่อให้เกิดพันธกรณีภายใต้บังคับของกฎหมายระหว่างประเทศ ดังนั้น ร่างบันทึกการประชุมคณะกรรมาธิการร่วมฯ จึงไม่เป็นสนธิสัญญาตามกฎหมายระหว่างประเทศ และไม่ใช่หนังสือสัญญาตามมาตรา 178 ของรัฐธรรมนูญแห่งราชอาณาจักรไทย พ.ศ. 2560

1. **ร่างบันทึกความเข้าใจว่าด้วยโครงการพัฒนาการเพาะเลี้ยงกุ้งในรัฐยะไข่**
   1. มีสาระสำคัญในการกำหนดกิจกรรม กรอบความร่วมมือ และความรับผิดชอบในการ

ดำเนินโครงการระหว่างรัฐบาลไทยกับรัฐบาลเมียนมาในการดำเนินโครงการพัฒนาการเพาะเลี้ยงกุ้งในรัฐยะไข่ โดยมีวัตถุประสงค์เพื่อส่งเสริมการพัฒนาที่ยั่งยืนในรัฐยะไข่และในเมียนมา และเพื่อกระชับความสัมพันธ์ทวิภาคีระหว่างไทยกับเมียนมา โดยการปรับปรุง ฟื้นฟู และก่อสร้างศูนย์สาธิตการเพาะเลี้ยงกุ้งที่เมืองชิตต่วย รัฐยะไข่ และเพื่อพัฒนาศักยภาพเจ้าหน้าที่ของศูนย์สาธิตดังกล่าว เพื่อให้ศูนย์ฯ สามารถผลิตลูกกุ้งได้ปีละ 10 ล้าน PLs ต่อปี ระยะเวลาการดำเนินงาน 2 ปี ตั้งแต่ปี 2561 – 2563 งบประมาณที่ขอรับการสนับสนุนประมาณ 30,000,000 บาท (สามสิบล้านบาทถ้วน) โดยใช้งบประมาณเงินอุดหนุนการให้ความร่วมมือทางด้านวิชาการและเศรษฐกิจแก่ต่างประเทศประจำปีของกรมความร่วมมือระหว่างประเทศ กระทรวงการต่างประเทศ ระหว่างปีงบประมาณ พ.ศ. 2561 – 2563 โดยจะเบิกจ่ายตามงวดงาน – งวดเงิน ของการก่อสร้างและการดำเนินกิจกรรมอื่น ๆ

* 1. ร่างบันทึกความเข้าใจฯ มีถ้อยคำและบริบทที่มุ่งก่อให้เกิดพันธกรณีภายใต้บังคับของ

กฎหมายระหว่างประเทศ จึงเป็นสนธิสัญญาตามกฎหมายระหว่างประเทศ และเป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย พ.ศ. 2560 ทั้งนี้ โดยที่กระทรวงการต่างประเทศสามารถปฏิบัติตามพันธกรณีได้โดยไม่ต้องออกพระราชบัญญัติเพื่อให้การเป็นไปตามหนังสือสัญญา รวมทั้งไม่เข้าข่ายเป็นหนังสือสัญญาประเภทอื่นตามมาตรา 178 วรรคสองของรัฐธรรมนูญ ร่างบันทึกความเข้าใจฯ จึงไม่เป็นหนังสือสัญญาที่ต้องขอความเห็นชอบจากรัฐสภา

**13. เรื่อง ขอความเห็นชอบต่อร่างปฏิญญาของการประชุมระดับรัฐมนตรี ครั้งที่ 7 ของกระบวนการบาหลีว่าด้วยการลักลอบขนคน การค้ามนุษย์ และอาชญากรรมข้ามชาติที่เกี่ยวข้อง**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอดังนี้

1. เห็นชอบต่อร่างปฏิญญาของการประชุมระดับรัฐมนตรี ครั้งที่ 7 ของกระบวนการบาหลีว่าด้วย

การลักลอบขนคน การค้ามนุษย์ และอาชญากรรมข้ามชาติที่เกี่ยวข้อง โดยหากมีความจำเป็นต้องแก้ไขปรับปรุงในส่วนที่ไม่ใช่สาระสำคัญก่อนมีการรับรอง ให้ กต. สามารถดำเนินการได้โดยให้นำเสนอคณะรัฐมนตรีทราบภายหลังพร้อมชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย

1. อนุมัติให้รัฐมนตรีช่วยว่าการกระทรวงการต่างประเทศ (นายวีระศักดิ์ ฟูตระกูล) ในฐานะ

หัวหน้าคณะผู้แทนไทย ร่วมรับรองปฏิญญาดังกล่าว

**สาระสำคัญของเรื่อง**

กระบวนการบาหลีว่าด้วยการลักลอบขนคน การค้ามนุษย์ และอาชญากรรมข้ามชาติที่เกี่ยวข้อง หรือกระบวนการบาหลี (Bali Process on Prople Smuggling, Trafficking in Persons and Related Transnational Crime – Bali Process) เป็นกรอบความร่วมมมือระดับภูมิภาคเพื่อต่อต้านการลักลอบขนผู้โยกย้ายถิ่นฐาน การค้ามนุษย์ และอาชญากรรมข้ามชาติที่เกี่ยวข้อง การประชุมระดับรัฐมนตรีจัดขี้นทุก 2 ปี โดยในปีนี้ รัฐบาลอินโดนีเซียและออสเตรเลียจะเป็นเจ้าภาพจัดการประชุมกระบวนการบาหลีระดับรัฐมนตรี ครั้งที่ 7 ณ เกาะบาหลี ประเทศอินโดนีเซีย ซึ่งจะมีการรับรองร่างปฏิญญาของการประชุมระดับรัฐมนตรี ครั้งที่ 7 ของกระบวนการบาหลีว่าด้วยการลักลอบขนคน การค้ามนุษย์ และอาชญากรรมข้ามชาติที่เกี่ยวข้อง ในการประชุมดังกล่าวด้วย

ร่างปฏิญญาของการประชุมระดับรัฐมนตรี ครั้งที่ 7 ของกระบวนการบาหลี มีสาระสำคัญเป็นการยืนยันเจตนารมณ์ร่วมอย่างต่อเนื่องของประเทศสมาชิกกระบวนการบาหลีในการร่วมมือกันในระดับภูมิภาคเพื่อแก้ไขปัญหาการโยกย้ายถิ่นฐานแบบไม่ปกติอย่างครอบคลุมมีประสิทธิภาพ และยั่งยืนบนพื้นฐานของหลักการการแบ่งเบาภาระระหว่างประเทศ

ทั้งนี้ การที่ประเทศไทยได้เข้าร่วมและสนับสนุนกิจกรรมของกระบวนการบาหลีจะทำให้ได้รับประโยชน์จากการแลกเปลี่ยนประสบการณ์แนวปฏิบัติที่ดี และข้อมูลเชิงลึกระหว่างประเทศสมาชิกเพื่อนำไปสู่การพัฒนาศักยภาพของไทยในการป้องกันและแก้ไขปัญหาการลักลอบขนคน การค้ามนุษย์และอาชญากรรมข้ามชาติให้เกิดผลอย่างเป็นรูปธรรมต่อไป

|  |
| --- |
| **แต่งตั้ง** |

**14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ**

**(กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายกิตติ กรรภิรมย์** สาธารณสุขนิเทศก์ (นายแพทย์เชี่ยวชาญ) สำนักงานปลัดกระทรวง ให้ดำรงตำแหน่ง สาธารณสุขนิเทศก์ (นายแพทย์ทรงคุณวุฒิ) สำนักงานปลัดกระทรวง กระทรวงสาธารณสุข ตั้งแต่วันที่ 2 เมษายน 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายสุขุม กาญจนพิมาย**

อธิบดีกรมวิทยาศาสตร์การแพทย์ ให้ดำรงตำแหน่ง ปลัดกระทรวง สำนักงานปลัดกระทรวง กระทรวงสาธารณสุข ตั้งแต่วันที่ 1 ตุลาคม 2561 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้า

โปรดกระหม่อมแต่งตั้งเป็นต้นไป

**16. เรื่อง การแต่งตั้งกรรมการผู้ทรงคุณวุฒิในคณะกรรมการบริหารสถาบันเทคโนโลยีป้องกันประเทศ เพื่อดำรงตำแหน่งแทนผู้ซึ่งพ้นจากตำแหน่งก่อนวาระ**

คณะรัฐมนตรีมีมติอนุมัติตามที่กระทรวงกลาโหมเสนอแต่งตั้ง **นาวาอากาศโท ศาสตราจารย์**

**สราวุฒิ สุจิตจร** ให้ดำรงตำแหน่ง กรรมการผู้ทรงคุณวุฒิด้านเทคโนโลยีป้องกันประเทศ อุตสาหกรรมป้องกันประเทศ หรือวิทยาศาสตร์เทคโนโลยีและนวัตกรรม ในคณะกรรมการบริหารสถาบันเทคโนโลยีป้องกันประเทศ แทนผู้ซึ่ง

พ้นจากตำแหน่งก่อนวาระ ทั้งนี้ ตั้งแต่วันที่ 7 สิงหาคม 2561 เป็นต้นไป

**17. เรื่อง การแต่งตั้งกรรมการผู้ทรงคุณวุฒิในคณะกรรมการบริหารศูนย์ความเป็นเลิศด้านชีววิทยาศาสตร์**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้ง **นายวิเชียร**

**เชิดชูตระกูลทอง** เป็นกรรมการผู้ทรงคุณวุฒิด้านธุรกิจและการลงทุนในคณะกรรมการบริหารศูนย์ความเป็นเลิศด้านชีววิทยาศาสตร์ แทนตำแหน่งที่ว่าง โดยให้อยู่ในตำแหน่งเท่ากับวาระที่เหลืออยู่ของกรรมการผู้ทรงคุณวุฒิซึ่งได้แต่งตั้งไว้แล้ว ทั้งนี้ ตั้งแต่วันที่ 7 สิงหาคม 2561 เป็นต้นไป

**18. เรื่อง การแต่งตั้งข้าราชการเพื่อแต่งตั้งให้ดำรงตำแหน่งปลัดกระทรวงพลังงาน**

คณะรัฐมนตรีมีมติอนุมัติตามที่กระทรวงพลังงานเสนอรับโอน **นายกุลิศ สมบัติศิริ** อธิบดีกรมศุลกากร (นักบริหารระดับสูง) กรมศุลกากร กระทรวงการคลัง มาแต่งตั้งให้ดำรงตำแหน่ง ปลัดกระทรวงพลังงาน สำนักงานปลัดกระทรวง กระทรวงพลังงาน ตั้งแต่วันที่ 1 ตุลาคม 2561 ทั้งนี้ ตั้งแต่วันที่ทรงพระกรุณา โปรดเกล้าโปรดกระหม่อมแต่งตั้งเป็นต้นไป

**19. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)**

คณะรัฐมนตรีมีมติอนุมัติตามที่กระทรวงการคลังเสนอโอนและย้ายข้าราชการพลเรือนสามัญในสังกัดไปแต่งตั้งให้ดำรงตำแหน่งในประเภทบริหารระดับสูงเพื่อทดแทนตำแหน่งที่ผู้ครองตำแหน่งอยู่เดิมจะพ้นไป และเพื่อการสับเปลี่ยนหมุนเวียน ตั้งแต่วันที่ 1 ตุลาคม 2561 จำนวน 5 ราย ดังนี้

1. โอน **นายกฤษฎา จีนะวิจารณะ** อธิบดี (นักบริหารสูง) กรมสรรพสามิต กระทรวงการคลัง ไปดำรงตำแหน่งอธิบดี (นักบริหารสูง) กรมศุลกากร กระทรวงการคลัง

2. โอน **นายพชร อนันตศิลป์** อธิบดี (นักบริหารสูง) กรมธนารักษ์ กระทรวงการคลัง ไปดำรงตำแหน่งอธิบดี (นักบริหารสูง) กรมสรรพสามิต กระทรวงการคลัง

3. โอน **นายอำนวย ปรีมนวงศ์** รองปลัดกระทรวง (นักบริหารสูง) สำนักงานปลัดกระทรวง กระทรวงการคลัง ไปดำรงตำแหน่งอธิบดี (นักบริหารสูง) กรมธนารักษ์ กระทรวงการคลัง

4. ย้าย **นายยุทธนา หยิมการุณ** ผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงการคลัง ไปดำรงตำแหน่งรองปลัดกระทรวง (นักบริหารสูง) สำนักงานปลัดกระทรวง กระทรวงการคลัง

5. โอน **นางแพตริเซีย มงคลวนิช** ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) (นักวิเคราะห์นโยบายและแผนทรงคุณวุฒิ) กรมสรรพากร กระทรวงการคลัง ไปดำรงตำแหน่งผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงการคลัง

ตั้งแต่วันที่ 1 ตุลาคม 2561 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง เป็นต้นไป

............................